
Na podlagi 20. člena Odloka o ustanovitvi Fundacije za financiranje športnih organizacij v Republiki Sloveniji je svet fundacije na  61. redni seji,  dne 18.5.2017, sprejel

PRAVILNIK  O  RAČUNOVODSTVU 
FUNDACIJE  ZA  FINANCIRANJE  ŠPORTNIH  ORGANIZACIJ 
V  REPUBLIKI  SLOVENIJI
I. SPLOŠNE DOLOČBE

1.člen

Določbe tega pravilnika temeljijo na določbah:

· Zakona o računovodstvu (Ur. list RS, št. 23/99, 30/02 in 114/06),
· Slovenskega računovodskega standarda 34/2016: Računovodske rešitve v nepridobitnih organizacijah - pravnih osebah zasebnega prava, ki ga je sprejel Slovenski inštitut za revizijo,  Slovenskih računovodskih standardih (v nadaljnjem besedilu: SRS 2016) ter pripadajočih Pravilih skrbnega računovodenja (PSR 2016),
· Odredbe o razčlenjevanju in merjenju prihodkov in odhodkov uporabnikov enotnega kontnega načrta Pravilnika o enotnem kontnem načrtu za proračun, proračunske uporabnike in druge osebe javnega prava,
· Navodilu o načinu in stopnjah rednega odpisa neopredmetenih dolgoročnih sredstev in opredmetenih osnovnih,

· drugih podzakonskih predpisih. 

2.člen

S tem pravilnikom se urejajo in določajo naloge in organiziranost računovodstva ter pravice in odgovornosti pooblaščenih oseb za razpolaganje z materialnimi in finančnimi sredstvi fundacije za financiranje športnih organizacij v RS (v nadaljnjem besedilu: fundacija) in sicer:

· organiziranost in vodenje računovodstva ter odgovornost;

· poslovne knjige;

· knjigovodske listine;

· računovodski izkazi in letna poročila;

· usklajevanje poslovnih knjig ter popis sredstev in obveznosti;

· zaključevanje poslovnih knjig ter hramba knjigovodskih listin, poslovnih knjig, računovodskih  izkazov in  poslovnih poročil;

· vrednotenje ekonomskih kategorij;

· ugotavljanje izida poslovanja;                              

· računovodsko kontrolo in notranje revidiranje.

II. ORGANIZIRANOST IN VODENJE RAČUNOVODSTVA TER ODGOVORNOST
3.člen

Svet fundacije je na osnovi 20. člena Odloka o ustanovitvi Fundacije za financiranje športnih organizacij v Republiki Sloveniji odločil, da vodenje računovodstva lahko v celoti opravlja druga pravna oseba ali samostojen podjetnik posameznik . 

Svet fundacije se lahko odloči, da vodenje računovodstva le delno opravlja druga pravna oseba ali samostojen posameznik. Fundacija ima lahko organizirano tudi svoje računovodstvo.

4.člen

Ne glede na obliko organiziranosti računovodstva mora biti zagotovljeno opravljanje vseh opravil računovodske funkcije: knjigovodstvo, računovodsko predračunavanje, obračunavanje, računovodsko nadziranje in računovodsko analiziranje.

5.člen

Računovodstvo je neposredno  odgovorno poslovodnemu organu fundacije.
6. člen

Računovodstvo oz. oseba odgovorna za vodenje računovodstva je odgovorna za pravočasno in pravilno opravljeno delo, za sodelovanje in potrebno usklajevanje dela z delavci fundacije in zunanjimi sodelavci, ki s svojim delom posegajo v sfero računovodstva.

7.člen

Oseba odgovorna za računovodstvo mora imeti ustrezno izobrazbo, poznati teorijo in prakso s področja neprofitnih organizacij, ekonomiko poslovanja neprofitnih organizacij in računovodstva. Svoje delo mora opravljati zanesljivo, natančno in strokovno s poznavanjem in spoštovanjem kodeksa računovodskih načel, slovenskih računovodskih standardov ter vseh drugih računovodskih, davčnih in finančnih zakonov in podzakonskih predpisov.

III. POSLOVNE KNJIGE

8. člen

Poslovne knjige  so javne listine, ki se vodijo po sistemu dvostavnega knjigovodstva. Bistvo dvostavnega knjigovodstva je, da je vsak poslovni dogodek v njem knjižen na dveh mestih; vsaki vknjižbi ustreza protivknjižba, saj posamezni poslovni dogodek poveča eno sredstvo, ko zmanjša drugo sredstvo, poveča eno obveznost do vira sredstev, ko zmanjša drugo obveznost do vira sredstev. 

9.člen

Poslovne knjige po sistemu dvostavnega knjigovodstva se vodijo po enotnih računih, predpisanih s kontnim načrtom, ki ga predpiše minister za finance. Kontni načrt je seznam kontov, ki so v uporabi  pri fundaciji na podlagi katerih je možno oblikovati računovodske izkaze  in pripravljati pravočasne, kvalitetne informacije, potrebne za interno kontrolo in vodenje fundacije. Vsak konto je  označen s šifro in nazivom.

10.člen

V okviru predpisanega kontnega načrta  računovodska služba skladno s potrebami fundacije  izdela analitični kontni načrt. Analitični kontni načrt je obdelan na način, ki  zagotavlja podatke  potrebne za poslovanje fundacije.
          11.člen

Poslovne knjige, ki se vodijo po sistemu dvostavnega knjigovodstva so:

- glavna knjiga in 
- pomožne knjige.

Glavna knjiga se vodi elektronsko na način, da je zaporedje vknjižb sledljivo v vsakem časovnem obdobju.
12.člen.

V poslovnih knjigah se knjižijo začetna stanja in poslovne spremembe; knjiži se po načelih skrbnosti in ažurnosti.

Glavna knjiga ter  posledični dnevnik knjiženja se vodita na računalniku, tako da se lahko po potrebi tiskajo ali prikazujejo na zaslonu, da  omogočajo kontrolo pravilnosti knjiženja, hrambo  in uporabo podatkov  ter vpogled v kronologijo knjiženja in v vse spremembe na računih glavne knjige. Pomožne knjige se lahko vodijo računalniško ali ročno.

13.člen

Dnevnik se vodi izključno računalniško. Vsi dogodki, ki se vnašajo v glavno knjigo iz knjigovodskih listin, se istočasno - avtomatično zapisujejo v dnevnik in to po časovnem zaporedju nastajanja. V dnevniku se knjižijo vsi poslovni dogodki, ki so predmet bilančne in zunajbilančne evidence.

Naloga dnevnika je omogočiti kontroliranje knjiženih postavk z avtomatizmom dvostavnega knjigovodstva - vsota postavk v breme je enaka vsoti postavk v dobro.

14.člen

Glavna knjiga se vodi računalniško. Sestavljajo jo sintetični in analitični konti, na katere se posamično ali zbirno na podlagi knjigovodskih listin in nalogov za knjiženje knjižijo stanja in spremembe sredstev in obveznosti do njihovih virov, odhodki in prihodki, stroški in učinki ter rezultat poslovanja.

15.člen

Med poslovnim letom se odtisnejo posamezni konti glavne knjige po potrebi. Glavna knjiga se na koncu leta lahko odtisne  po zaključnem računu za poslovno leto. Fundacija se lahko odloči, da se glavna knjiga shrani na  elektronskem mediju v berljivi obliki, ki ni odvisna od programa za vodenje glavne knjige. Zadnji list glavne knjige se zaključi, opremi z žigom in podpisi pooblaščenih oseb ne glede na obliko shranitve. 
16.člen

Pomožne knjige, ki jih vodi fundacija so :

- knjiga opredmetenih osnovnih sredstev in neopredmetenih dolgoročnih sredstev,

- knjiga prejetih računov,

- knjiga izdanih računov,

- knjiga terjatev do kupcev in obveznosti do dobaviteljev  oziroma saldakonti v okviru vodenja 
  glavne knjige,
- saldakonti razpisanih in odobrenih  sredstev v okviru kontov časovnih razmejitev po stroškovnih 
  mestih in
- obračun plač.
17.člen

Knjiga opredmetenih osnovnih sredstev in neopredmetenih dolgoročnih sredstev, ki se vodi računalniško ali ročno, je  analitična evidenca osnovnih sredstev in drobnega inventarja med opredmetenimi osnovnimi sredstvi, ki  vsebuje vse potrebne  podatke o posameznih osnovnih sredstvih, po amortizacijskih skupinah in po kontih :

-  inventurno številko,

-  ime naložbe,

-  datum nabave,

-  nabavno vrednost,

-  šifro amortizacijske skupine oziroma dela skupine,

-  amortizacijsko skupino,

-  vrednost revalorizacije, 

-  popravek vrednosti,

-  datum odtujitve oziroma odpisa,

-  druge podatke, ki morajo biti zagotovljeni po  predpisih.

Knjiga se praviloma ne odtisne in se ne zaključuje. Kartice posameznih osnovnih sredstev z vsemi podatki od njihove nabave dalje pa je možno videti na zaslonu.

Ob letnem popisu se izpiše knjigovodsko stanje - poseben pregled posameznih osnovnih sredstev za usklajevanje dejanskega in knjigovodskega stanja.

18.člen

Knjiga prejetih računov predstavlja analitično evidenco obveznosti. Vodi se računalniško v skladu z Zakonom o DDV in Pravilnikom o DDV. 
Vsebuje naslednje podatke:

- zaporedno številko, ki se ob začetku vsakega poslovnega leta začne z "1" in vedno nadaljuje z letnico  

  tekočega leta,
- datum prejema računa,

- naziv in naslov pošiljatelja računa,

- davčno številko, 

- datum zapadlosti računa,

- znesek za plačilo,

- opis - vsebino računa,

- opombo.

19.člen

Knjiga izdanih računov se vodi računalniško v skladu z Zakonom o DDV in Pravilnikom o izvajanju zakona o DDV.

Knjiga izdanih računov se zaključuje po izteku vsakega koledarskega meseca oziroma davčnega obdobja za DDV, zneski se seštevajo in uporabijo za sestavljanje obračuna DDV.

20.člen

Knjiga terjatev do kupcev in obveznosti do dobaviteljev je analitična evidenca kupcev in dobaviteljev in se vodi računalniško. Večina poslovnih dogodkov se vnaša iz izvirnih knjigovodskih listin mesečno.

Avtomatično se izpisujejo nalogi za prenos za poravnavo dobaviteljem, obračuni zamudnih ali dogovorjene obresti kupcem, opomini za plačila zapadlih terjatev.

Računovodstvo mora tekoče razčiščevati in usklajevati stanja posameznih terjatev do kupcev in obveznosti do dobaviteljev.

Dnevnik in analitični konti kupcev ter dobaviteljev se obvezno odtisnejo in zaključijo ob letnem obračunu, med letom pa se odtisnejo po potrebi.

21.člen

Saldakonti razpisanih in odobrenih  sredstev v okviru kontov časovnih razmejitev predstavljajo analitično evidenco  po posameznih izvajalcih programov kot izkaz črpanja porabe sredstev po pogodbenih obvezah. Vodijo se računalniško. Njihov nastanek se knjigovodsko pripozna, ko Fundacija sprejme sklep, da je črpanje možno v okviru razpisa tekočega leta. Vodijo se v okviru kontov časovnih razmejitev. 
Saldakonti razpisanih in odobrenih sredstev se vodijo po stroškovnih mestih in sicer glede na njihov osnovni namen. Oznaka stroškovnega mesta je sestavljena iz naslednjih osnovnih oznak: 

	D1 
	dejavnost  vrhunskega športa - programi reprezentanc

	D2
	dejavnost  športne vzgoje otrok in mladine, usmerjenih v kakovostni in vrhunski šport - programi reprezentanc

	D3
	dejavnost interesne športne vzgoje otrok in mladine, športne dejavnosti študentov in športna rekreacija

	D4
	drugi programi

	D5
	neposredne potrebe vrhunskih športnikov

	O
	gradnja športnih objektov

	RR
	raziskovanje in razvoj športa

	Z
	založništvo v športu


Stroškovno mesto je označeno z osnovno oznako ter s pripono leta v katerem so bila razpisana sredstva odobrena. Vsak prejemnik sredstev je označen s svojo številko partnerja, vnos v saldakonte pa se izvrši tako, da se partnerju doda ob višini dodeljenih sredstev tudi stroškovno mesto dodeljenih sredstev.  Saldo konta se zmanjšuje ob izplačilu sredstev ali ob odpisu zaradi neizpolnjevanja načrtovanega programa posameznega prejemnika sredstev. 
Računovodstvo mora tekoče razčiščevati in usklajevati stanja posameznih stanj prejemnikov ter skupnih stanj po posameznih stroškovnih mest z neodvisno analitično evidenco, ki jo vodi Fundacije izven računovodskih evidenc. Najmanj enkrat letno ob izdelavi letnega poročila sta Fundacija in računovodstvo v celoti dolžna uskladiti obe evidenci. 
22.člen

Obračun plač in vse potrebne analitične evidence v zvezi s plačami se vodijo računalniško. Vnos podatkov o obračunanih in izplačanih plačah v glavno knjigo se opravlja na podlagi naloga za knjiženje. Razni odtisi se delajo med letom po potrebi, ob letnem obračunu pa se obvezno odtisne pregled po zaposlenih in po vrstah vseh izplačil. Pregled se zaključi s podpisi pooblaščenih oseb.

23.člen

Računovodstvo je praviloma dolžno mesečno uskladiti stanja  v pomožnih knjigah z ustreznimi stanji kontov v glavni knjigi in to takoj po končanem knjiženju oziroma do 15. v mesecu za pretekli mesec.       
                                                                                   24.člen

Da se zagotovi pravočasnost je treba poslovne knjige voditi ažurno, kar pomeni, da morajo biti poslovne spremembe izkazane v poslovnih knjigah po časovnem zaporedju, kot so nastajale poslovne spremembe, oziroma kot so se prejemale in izstavljale listine, ki so podlaga za knjiženje:

· poslovne spremembe knjižene v dnevniku in glavni knjigi oziroma v pomožnih knjigah najpozneje v osmih dneh od dneva, ko so bile ustrezne listine izstavljene oziroma bi morale biti izstavljene ali prejete, 

· podatki iz knjigovodskih listin vneseni na ustrezne računalniške nosilce podatkov v osmih dneh,

· predpisani obračuni in poročila sestavljeni in predloženi  v predpisanih rokih.

25.člen

Če se poslovne spremembe knjižijo na podlagi specifikacij, rekapitulacij in podobnega, se šteje, da je vodenje poslovnih knjig ažurno, če so v osmih dneh vpisani v specifikacije, rekapitulacije in podobno. Knjižijo se zbirno v glavno knjigo in dnevniku za vsak mesec posebej v osmih dneh po sestavitvi specifikacije, rekapitulacije in podobnega.

IV. KNJIGOVODSKE LISTINE
26.člen

Vsaka poslovna sprememba  v sredstvih in obveznostih do njihovih virov, odhodkih in prihodkih, stroških in učinkih ter v rezultatih poslovanja se knjiži samo na podlagi pravilne in verodostojne knjigovodske listine. 

Knjigovodska listina je zapisan dokaz poslovne spremembe v skladu z računovodskimi načeli in standardi. S knjigovodskimi listinami so mišljeni tudi začetna bilanca, elaborati o popisu premoženja in elaborati o usklajevanju terjatev in obveznosti ter knjigovodskimi obračuni.

27.člen

Knjigovodske listine se sestavljajo praviloma v več izvodih, ki pa morajo vsebovati najmanj naslednje podatke : 

-  ime in popoln naslov izdajatelja ter številko listine,

-  davčno številko,

-  datum izstavitve listine, 

-  vsebino poslovne spremembe, količino izraženo na način, ki ustreza naravi posla  in 

   znesek  izražen v evrih,

-  podpis osebe, pooblaščene za sestavitev listine,

-  podpis osebe, pooblaščene za kontrolo in likvidacijo listine.

28.člen

Za verodostojno knjigovodsko listino se šteje tudi podatek, dobljen prek telekomunikacijskih sredstev. Pošiljatelj je odgovoren, da podatek ob sprejemu za telekomunikacijski prenos temelji na verodostojni listini.

29.člen

Knjigovodsko listino mora pred izročitvijo računovodstvu prekontrolirati odredbodajalec fundacije oziroma pooblaščena oseba najkasneje v dveh dneh, ki s svojim podpisom potrdi pravilnost, resničnost in zakonitost listine oziroma poslovne spremembe.

30.člen

Točnost računalniškega obdelovanja poslovnih sprememb kontrolira delavec, ki ga določi računovodska služba.   

31.člen

Knjigovodske listine se praviloma sestavijo takoj ob nastanku poslovnega dogodka in na kraju poslovnega dogodka ter se delijo na: 

· zunanje knjigovodske listine, ki prihajajo od zunaj iz poslovnih razmerij z drugimi pravnimi ali fizičnimi osebami, ki jih tudi izstavijo v enem ali več izvodih,

· notranje knjigovodske listine, ki nastanejo v okviru fundacije,

· izvirne knjigovodske listine, ki se sestavljajo na krajih poslovnih dogodkov pri drugih pravnih ali fizičnih osebah oz. v okviru fundacije,
· izvedene knjigovodske listine, ki nastajajo v računovodstvu na podlagi izvirnih knjigovodskih listin.

V. RAČUNOVODSKI IZKAZI IN LETNO POROČILO

32.člen

Fundacija ugotavlja stanje sredstev in obveznosti do njihovih virov na dan 31.decembra (letno poročilo)  poslovnega leta ter rezultate poslovanja (prihodke in odhodke) od začetka poslovnega leta do dneva ugotavljanja stanja. S poslovnim letom je mišljeno koledarsko leto.

33.člen

Poslovodni organ fundacije v zakonitem roku posreduje svetu fundacije v obravnavo in sprejem letno poročilo, sestavljeno iz bilance stanja, izkaza prihodkov in odhodkov, pojasnil k izkazom in poslovnega poročila, ki zajema rezultate poslovanja v preteklem letu od 1.1. do 31.12.. Po sprejetju letnega poročila poslovodni organ fundacije dokumentacijo dostavi pristojni organizaciji. 
34.člen

Računovodska izkaza fundacije sta bilanca stanja in izkaz prihodkov in odhodkov, ki ju izdela in pripravi računovodstvo oz. oseba odgovorna za vodenje računovodstva.

35.člen.

Poslovno poročilo pripravi poslovodni organ fundacije in je skupaj z računovodskimi izkazi izhodišče za poslovno odločanje.

VI. USKLAJEVANJE POSLOVNIH KNJIG TER POPIS SREDSTEV IN OBVEZNOSTI

36.člen

Usklajevanje prometa in stanja glavne knjige in  pomožnih knjig  se opravlja tekoče, preden se sestavi  letno poročilo in pred rednim letnim  popisom (inventuro).

37.člen

Knjigovodsko stanje sredstev, terjatev in obveznosti se najmanj enkrat na leto uskladi z dejanskim stanjem, ki se ugotavlja s popisom (inventuro).

38.člen

Popis sredstev, terjatev in obveznosti se opravi vsako leto na dan 31. decembra v skladu z določili tega pravilnika.

39.člen

Poleg rednega popisa se mora opraviti popis sredstev tudi:

· ob prevzemu oziroma predaji dolžnosti oseb, ki upravljajo z materialnimi  in denarnimi vrednostmi, ki so predmet prevzema oziroma predaje, 

· ob statusnih spremembah,

· v drugih primerih, če tako določa zakon oziroma  če tako sklene  pristojni organ.

Svet fundacije lahko sklene, da se opravi popis sredstev med letom, tako popisana sredstva pa ni potrebno ob koncu leta še enkrat popisati.

40.člen

Popis opravi komisija, ki jo imenuje svet fundacije, ki določi tudi:

· dan, po katerega stanju se popis opravi, 

· čas za popis (30 dni pred koncem poslovnega leta ali v prvih dneh naslednjega leta),

· rok za predložitev poročila in popisnih listov (elaborata o popisu) odgovorni osebi fundacije je najmanj 15 dni  pred rokom, predpisanim za predložitev letnega poročila.

41.člen

Elaborat  o  popisu vsebuje:

-  sklep  o imenovanju popisne komisije,

-  navodilo za popis sredstev in obveznosti,

-  izvirne popisne liste, urejene po posameznih kontih,

-  poročila komisije o popisu. 

42.člen

Poročilo komisije o popisu mora vsebovati predloge za knjiženje, ki vsebuje mnenje o ugotovljenih primanjkljajih in presežkih, ter popravek vrednosti sredstev terjatev in obveznosti, pripombe in pojasnila delavcev, ki upravljajo z materialnimi in denarnimi vrednostmi, pripombe k ravnanju z materialnimi vrednostmi in predloge za izboljšanje.

43.člen

Člane komisije določi svet fundacije.

Popisna komisija ima lahko predsednika in najmanj dva člana, ki ne v načelu smejo biti vodje oziroma delavci, ki skrbijo za pravilnost poslovanja z materialnimi in denarnimi vrednostmi in tudi ne delavci, ki opravljajo knjigovodsko delo.

44.člen

Člani popisne komisije so odgovorni za resničnost s popisom ugotovljenega stanja, pravilno sestavo popisnih listov, pravočasen popis in pravilnost poročila o popisu.

45.člen

Predsednik popisne komisije sestavi s pomočjo strokovne službe načrt, po katerem bo popisna komisija delala. V načrtu morajo biti opisana vsa dejanja, ki jih mora komisija opraviti pred popisom, med njim in po njem. Datum in ura začetka popisa ter rok v katerem bo popis opravljen, morajo biti v skladu z roki, ki jih določi poslovodni organ.

46.člen

S popisom se ugotavlja stanje vseh sredstev in njihovih virov na dan popisa, najsi sredstva pripadajo pravni osebi ali ne.

47.člen

Sredstva, ki ne pripadajo pravni osebi, se popišejo v posebnih popisnih listih, prav tako tudi sredstva, last pravne osebe, ki v času popisa niso v posesti pravne osebe.

48.člen

Predsednik popisne komisije sestavi zbirno poročilo vseh posameznih poročil in ga do konca januarja preda poslovodnemu organu fundacije in računovodski službi.

VII. ZAKLJUČEVANJE POSLOVNIH  KNJIG TER HRAMBA KNJIGOVODSKIH LISTIN,
RAČUNOVODSKIH IZKAZOV IN POSLOVNIH POROČIL
49.člen

Poslovne knjige, razen knjige opredmetenih osnovnih sredstev in neopredmetenih dolgoročnih sredstev (registra osnovnih sredstev), se po zaključku poslovnega leta zaprejo - zaključijo in na novo odprejo za naslednje leto. Zaključitev poslovnih knjig podpiše pooblaščena oseba fundacije.

50.člen

Ročno vodene in odtisnjene, že zaključene poslovne knjige se odložijo in shranijo. Poslovne knjige, vodene v prostih listih, je pred odložitvijo in arhiviranjem potrebno vezati. Računalniško vodene knjige se praviloma natisnejo oziroma se hranijo tudi na disketah.  

51.člen

Za sprotno hrambo poslovnih knjig in knjigovodskih listin, ki se hranijo v prostorih računovodske službe oz. pristojne organizacije so odgovorni delavci le-te. 

52.člen

 Trajno se hranijo:

- letni računovodski izkazi in končni obračuni plač,

- izplačilni seznam plač za obdobja, za katera ni končnih obračunov plač,

- kupoprodajne pogodbe nepremičnin.

53.člen

Glavna knjiga se hrani najmanj deset let, prav tako izdani in prejeti računi, dokumenti o popravkih računov, finančna dokumentacija, dokumenti o plačilih in izplačilih in drugi dokumenti pomembni za obračun in plačilo razpisanih sredstev in davkov.

Pomožne knjige se hranijo pet let. Poslovna poročila, popisna poročila (elaborate) in knjigovodske listine, ki so podlaga za knjiženje, je treba hraniti deset  let od zadnjega dne poslovnega leta, na katero se nanašajo.

54.člen

Pomožni obračuni in podobna dokumentacija se hranijo pet let po izteku roka, predpisanega za predložitev letnih obračunov za leto, na katero se nanašajo.

VIII.  DOLOČBE O VREDNOTENJU EKONOMSKIH KATEGORIJ

55.člen

Opredmetena osnovna sredstva fundacije so zgradbe ter poslovni prostori, oprema in pripadajoči nadomestni deli  in drobni inventar, katerega doba uporabnosti je daljša od enega leta. 

Za drobni inventar, ki se všteva med opredmetena osnovna sredstva, se štejejo predmeti za urejanje prostorov, priročno orodje in naprave ter vsa druga oprema in trajna oziroma vračljiva embalaža, katerih posamična nabavna vrednost po obračunih dobaviteljev presega 100 EUR in hkrati ne presegajo 500 EUR v času nabave.

Ne glede na pravilo iz prejšnjega odstavka velja načelo, da se opredmetena sredstva ob novih nabavah vštevajo vedno med opremo ali med drobni inventar ne glede na to, kje fundacija že izkazuje istovrstna osnovna sredstva.

56.člen

Nadomestni deli se vodijo med drugimi opredmetenimi osnovnimi sredstvi kot sredstva v gradnji ali izdelavi in to takrat, kadar ne bodo porabljeni v obdobju vsaj enega meseca od njihove nabave in če vrednost posameznega nabavljenega nadomestnega dela  presega vrednost 100 EUR.

57.člen

Kasneje nastali stroški v zvezi z opredmetenimi osnovnimi sredstvi, ki zagotavljajo zgolj podaljšanje dobe uporabnosti, najprej zmanjšujejo do takrat obračunane popravke vrednosti opredmetenega osnovnega sredstva, za razliko nad obračunanimi popravki vrednosti pa povečujejo nabavno vrednost opredmetenega osnovnega sredstva. 

Za kasneje nastale stroške opredmetenega osnovnega sredstva, s katerimi se povečajo njegove prvotne koristi oziroma zmogljivost, se poveča nabavna vrednost opredmetenega osnovnega sredstva.

58.člen

Opredmetena osnovna sredstva, do katerih ima fundacija pravico iz finančnega najema, se vodijo v posebni analitični evidenci, njihova nabavna vrednost pa je enaka njihovi pošteni vrednosti ali srednji vrednosti  najmanjše vsote najemnin - tisti, ki je manjša.

Obresti po amortizacijskem načrtu za finančni najem bremenijo stroške financiranja poslovnega leta, v katerem je vzeto osnovno sredstvo v najem.

59.člen

Dobo koristnosti posameznih opredmetenih osnovnih sredstev fundacija določi na podlagi naslednjih meril:

  - ocenjene dobe fizičnega izrabljanja,

  - ocenjene dobe tehnične zastarelosti,

  - pričakovane dobe ekonomskega staranja,

  - zakonske ali druge omejitve uporabe.

Doba koristnosti je enaka tisti, ki je ob upoštevanju vseh navedenih meril za konkretno osnovno sredstvo najkrajša. 

Amortizacija 

60.člen

Na podlagi dobe koristnosti oz. uporabnosti posameznega osnovnega sredstva se določi letna amortizacijska stopnja.
Fundacija obračunava amortizacijo po metodi enakomernega časovnega amortiziranja . 
61.člen

Fundacija obračunava amortizacijo za vsa sredstva, za katera jo je po SRS treba obračunavati, ne glede na to, ali so bila kupljena z denarjem fundacije ali brezplačno pridobljena od ustanovitelja ali pa jih je dobila v upravljanje ločeno. Fundacija ločeno prikazuje amortizacijo osnovnih sredstev, pridobljenih iz donacij.

62.člen

Amortizacija se obračuna posamično, za drobni inventar se lahko obračunava tudi skupinsko. Začne se obračunavati s prvim dnem naslednjega meseca po mesecu, v katerem je bilo opredmeteno osnovno sredstvo usposobljeno za svoj namen ne glede na to ali se že uporablja. Amortizacija se neha obračunavati, ko je amortizirljivi znesek v celoti nadomeščen v breme stroškov organizacije.

63.člen

V knjigovodstvu se amortizacija izkazuje kot popravek vrednosti opredmetenih osnovnih sredstev in bremeni stroške poslovanja. Obračunava in knjiži se mesečno na podlagi začasnih mesečnih obračunov, ob koncu leta pa se opravi letni, končni obračun amortizacije.

Dolgoročne finančne naložbe

64.člen

Dolgoročne  finančne naložbe so dolgoročno vložena in združena sredstva, dani dolgoročni depoziti, in naložbe v vrednostne papirje.
Evidenco dolgoročnih finančnih naložb vodi računovodstvo na analitičnih kontih za vsako naložbo posebej.

Kratkoročne finančne naložbe

65.člen

Kratkoročne finančne naložbe so kratkoročni depoziti  z zapadlostjo do enega leta.

Terjatve

66.člen

Fundacija izkazuje kratkoročne  terjatve, ki zapadejo v plačilo največ v letu dni in del dolgoročnih terjatev, ki zapade v plačilo v letu dni po datumu bilance stanja.

67.člen

Terjatve se na začetku izkazujejo z zneski, ki izhajajo iz ustreznih knjigovodskih listin.

Za terjatve, ki niso poravnane ob roku zapadlosti, se pošljejo opomini in če tudi v rokih, določenih za plačilo z opomini, niso poravnane, se izkažejo kot dvomljive sporne terjatve. Računovodska služba pripravi vse potrebno za izterjavo.

Ob koncu poslovnega leta računovodska služba pripravi predlog za oblikovanje popravkov vrednosti terjatev v breme stroškov fundacije.

68.člen

Če se na podlagi dokaznih listin in drugih utemeljenih razlogov komisijsko ugotovi, da posamezna terjatev ni izterljiva, se odpiše in pokrije v breme že oblikovanih popravkov vrednosti terjatev.

Utemeljeni razlogi za odpis so:

- stečaj dolžnika, ko je jasno, da iz stečajne mase ne bo možna poravnava,

- potrjena prisilna poravnava,

- pretečeni zastaralni rok po zakonu o obligacijskih razmerjih.

69.člen

Za zamudo pri poravnavi se obračunavajo zakonsko določene zamudne obresti, ki povečajo že obstoječo terjatev. 

Zaloge

70.člen

Zaloge drobnega inventarja in pisarniškega materiala se ne izkazujejo. Nabavljen pisarniški material predstavlja ob nabavi strošek, drobni inventar z življenjsko dobo do leta dni in z vrednostjo posamezne enote do 100 EUR  se ob 100 % odpisu takoj prenese v uporabo in bremeni stroške po nabavni vrednosti. 

VIII. UGOTAVLJANJE IZIDA POSLOVANJA

71.člen

Fundacija ugotavlja v izidu poslovanja presežek prihodkov nad odhodki (presežek) in čisti presežek ter presežek odhodkov nad prihodki (primanjkljaj). Čisti presežek prihodkov je presežek prihodkov, zmanjšan za plačani davek od dobička.

Presežek se razporeja v skladu z Odlokom o ustanovitvi Fundacije za financiranje športnih organizacij v Republiki Sloveniji. 

Prihodki in odhodki

72.člen

Prihodki in odhodki fundacije se merijo in razčlenjujejo v skladu z Zakonom o računovodstvu, Odredbo o razčlenjevanju in merjenju prihodkov in odhodkov uporabnikov enotnega kontnega načrta, Pravilnikom o enotnem kontnem načrtu za proračun, proračunske uporabnike in druge osebe javnega prava in Računovodskimi standardi.

Prihodki in odhodki za dejavnosti financiranja iz javnih financ se priznavajo v skladu z načelom denarnega toka (plačane realizacije). Odhodki, ki se pojavljajo pri opravljanju lastne dejavnosti, se priznavajo v skladu z računovodskimi standardi, in v skladu s predpisi ministra za finance.

Fundacija v svojih knjigovodskih evidencah izkazuje prihodke in odhodke po vrstah in namenih, ločeno prihodke in odhodke glede na vrsto dejavnosti, na katero se nanašajo; izkazujejo se ločeno na tiste, ki se nanašajo na javno službo, ločeno za vsako vrsto javne službe in na tiste, ki se nanašajo na druge vire.

73.člen

Prihodke fundacije tvorijo:

· prilivi iz naslova koncesij,
· prihodki od financiranja: pripadajoči del dividend pri poslovanju Loterije Slovenije d.d.; dobljene obresti; tečajne razlike; drugi prihodki v zvezi z dolgoročnimi in kratkoročnimi finančnimi  naložbami,

· darila, volila,

· izredni prihodki,

· drugi prihodki.

74.člen

Odhodki poslovanja fundacije so:

· stroški materiala, stroški storitev, amortizacija, stroški dela in drugi stroški.

Fundacija med odhodki izkazuje tudi odhodke iz naslova izplačil po razpisih sredstev po posebnem pravilu navedenem v 78.členu tega pravilnika. 
75.člen

Fundacija pri izkazovanju prihodkov in odhodkov upošteva poleg zakonskih pravil tudi naslednja specifična pravila :

· med prihodki iz poslovanja fundacija izkazuje prihodke na osnovi zahtevkov za vračilo sredstev.  Ti zahtevki se pojavijo ob ugotovitvi neupravičenosti prejema sredstev pri nadzoru prejemnika razpisanih sredstev. Fundacija zahtevke za povračilo sredstev izkazuje med rednimi prihodki in vodi posebno analitično evidenco (saldakonte) zahtevkov iz naslova neupravičeno pridobljenih sredstev. 
· Fundacija pri izdelavi letnega poročila izdela tri različne izkaze prihodkov in odhodkov :

· Izkaz prihodkov in odhodkov Fundacije po denarnem toku, kjer so vključeni vsi odhodki izplačanih sredstev po javnih razpisih in vsi ostali tekoči odhodki ter vsi denarni prihodki vključno s prihodki iz naslova koncesijskih dajatev,
· Izkaz prihodkov in odhodkov po načelu fakturirane realizacije, kjer so vključeni vsi prihodki in odhodki brez vključitve prihodkov iz naslova koncesij in odhodkov iz naslova razporejanja sredstev iz javnih razpisov,
· Izkaz prihodkov in odhodkov po načelu fakturirane realizacije, kjer so poleg vseh rednih prihodkov iz poslovanja vključeni tudi pripadajoči prihodki iz naslova koncesij ter odhodki iz naslova razpisanih sredstev vključno z odpisi sredstev.
IX. RAČUNOVODSKA KONTROLA IN NOTRANJE REVIDIRANJE

76.člen

Računovodska kontrola zajema kontroliranje in notranje revidiranje. Računovodska kontrola obsega preverjanje pravilnosti računovodskih podatkov in odpravljanja ugotovljenih nepravilnosti.

77.člen

Računovodsko kontrolo podatkov in odpravljanje ugotovljenih nepravilnosti izvaja računovodstvo  oziroma oseba odgovorna za vodenje računovodstva.

78.člen

V poslovne knjige se ne smejo vnašati nobeni podatki iz knjigovodskih listin, dokler ni opravljena kontrola. Računovodski obračuni in posamezni računovodski predračuni se ne smejo sestavljati iz podatkov iz poslovnih knjig, dokler podatki niso prekontrolirani.

79.člen

Računovodsko kontroliranje knjigovodskih listin in poslovnih knjig mora biti organizirano tako, da se ugotavlja tudi morebitno neupoštevanje predpisov in internih splošnih aktov in računovodskih standardov ter jih tako preprečuje.

80.člen

Računovodsko kontroliranje podatkov je preverjanje, ali so poslovni dogodki nesporni, ali so jih odobrile pooblaščene osebe, ali so vsi poslovni dogodki tudi knjiženi, ali so knjiženi pravočasno, v pravilnih zneskih, na pravih kontih in pravih stroškovnih mestih.

Pri računovodskih podatkih, ki se obravnavajo računalniško, je pomemben del kontrole vgrajen v programe, ki se uporabljajo.

81.člen

K računovodskemu kontroliranju spada tudi preverjanje mesečnih uskladitev prometa in stanj med pomožnimi knjigami, analitičnimi evidencami in glavno knjigo ter kontrola izvajanja letnega popisa (inventure) stanja sredstev in obveznosti do njihovih virov in uskladitev stanj po knjigah z dejanskim stanjem, ugotovljenim s popisom.

82.člen

Računovodska kontrola spremlja tudi odgovornost zadolženih za sredstva, varovanje sredstev pred krajo, izgubami, neučinkovito uporabo, odgovornost za obveznosti, stroške in prihodke.

83.člen

Notranje revidiranje računovodstva organizira fundacija v primeru, da jo minister pristojen za finance razvrsti med tiste, ki morajo obvezno organizirati notranje revidiranje računovodskih izkazov. V nasprotnem primeru se lahko notranje revidiranje zaupa zunanji revizorski službi na podlagi predloga sveta fundacije, da se določeno poslovno leto revidira.

XI. KONČNA  DOLOČBA

84.člen

Ta pravilnik začne veljati naslednji dan po sprejetju na svetu fundacije .
V Ljubljani , 18.5.2017
	
	mag. Katja Koren Miklavec

predsednica  sveta fundacije

